SIEN -WEET- VERANDER JOU DENKE - NG Kerk Kuilsrivier-De Eike
SIEN -WEET- VERANDER JOU DENKE
Datum: 30 Desember 2018
Die lewe laat my dink aan hierdie foto. Op die oppervlak leef ons die lewe. Tog is daar baie dinge en mense en gebeure wat ons gaan bedreig. Onderlangs draai die haaie rond. (Lugfoto van branderplankryers wat op hul branderplanke sit terwyl die haaie onder hullerondswem) Sal ek nou vir die mense sê dat hulle hul voete uit water moet haal? Of waarom is julle in die eerste plek in die water? Speel veilig en moenie waag nie. Maak planne en kom uit die moeilikheid uit. Begin strand toe swem. Of wees rustig.
Wat sê ons vir mekaar op die drumpel van 'n nuwe jaar? Ons kan mekaar verveel met clichés in die wete dat niks daarvan gaan kom nie. Of as gelowiges kan ons vir mekaar sê, Kom ons beroep onsself op die Woord van die Here. Dit is hoekom ons hier is vanoggend.
In hierdie jaar wat amper verby is, was daar mense wat ook soms soos die bannelinge gevoel het. Ons land het in 2018 wipplank gery en dit is nogal moeilik om meer as 'n handvol mense bymekaar te kry wat ruiterlik sal erken 2018 was hulle beste jaar ooit.
Vir Suid-Afrikaners was 2018 'n jaar van hoë emosies, veral oor omstrede kwessies. Die woord TOKSIES beskryf vir ons die situasie in die land. Dis nie net die Vaalrivier wat TOKSIES is nie. Kyk rondom ons en jy sal agterkom dat omtrent alles ge-infekteer is.
Die ballinge het lank voor ons al op hierdie steil pad geloop. Midde in hierdie mismoedige, ja, byna troostelose omstandighede, hoor hulle die bekende stem van God wat vir hulle sê: "Ek is die Here jou God" (Jes. 41:13). Ek is jóú God. Dit is die fondament van troos vir elkeen wat in nood verkeer en angstig is: die Here is ons God! Hy leef en staan in 'n persoonlike verhouding met ons. Dié besondere verhouding word in verse 8-9 aangetoon. Met baie liefde beklemtoon die Here hierdie intieme verhouding wat daar tussen Hom en die mense met wie Hy praat, bestaan.
Die afgelope week sit ek in my studeerkamertjie en luister na die lied NADER MY GOD BY U en ek dink aan De Eike se lidmate. Ek dink aan Koot van Greunen en sy gesin. 2018 het hulle nie goed behandel nie. Koot is op 'n dialise masjien, sy seun het sy nek gebreek in 'n ongeluk. Marie sy skoondogter is met kanker gediagnoseer. Sy vrou Anette se broer het 'n paar maande gelede gesterf. Verlede week het Anette haar ma begrawe. Tussen alles deur het Annette self ook 'n draai op die teatertafel gemaak. Dinge het skeef geloop. Branders het oor hulle gebreek. Maar Koot en sy vrou klou vas aan God wat hulle vashou
En ek dink aan soveel families wat hulle geliefdes in ongelukke en moorde verloor het, maar wat hulle lewens weer stukkie vir stukkie bymekaar maak. Ek dink aan ons boere wat smeek vir reën, nogtans staan hulle vas in hulle geloof. En aan jongmense wat huiwer om met 'n gesin te begin en nogtans die Here blindelings vertrou. En aan baie mense wat steeds nie werk het nie, maar wat volstrek weier om in hoopverloor se vlakte uit te kamp. En ek besef dat geloof nie 'n Smartie-boks is met goed-voel lekkertjies nie. Of 'quick-fix' pilletjies nie. Geloof is 'n diep wete dat God goed is, wat ookal gebeur. Dat God my God is. Dat God my vashou in alle omstandighede. Dat God my sterk maak om alle omstandighede in die gesig te staar. Dat God vir my sê dat ek nie bang moet wees nie. Dat God my red waarvan Kersdag 'n klinkklare bewys is. Dit is waarin my geloof geanker is. Hy het ons nie afgeskryf nie. Daarom dat sy vredesliedere nogmaals weerklink hier op die drumpel van 'n nuwe jaar.
En dan kry ek hoop vir 2019. Hoop vir gesinne, hoop om kinders groot te maak en op te voed. Hoop vir ons land. Hoop vir ons mense.
Mag jyself vasloop in Hom oor wie die hemele sing sodat jy ook 'n bietjie kan rus en veilig voel sodat jy sy vrede kan hê.
Hier op die drumpel van die nuwe jaar kom Jesaja 41 vir ons sê dat selfhelpplanne nie werk nie. Jesaja 41 sê vir ons: